Mir ist leide
Mir ist leide·
das der winter beide·
walt vnd ouch die heide·
hat gemachet val·
sin betwingen·
lat niht blůmen entspringen·
noch die vogel singen·
ir vil suͤssen schal·
alsus verderbet mich ein selig wib·
dú mich lat·
ane rat·
den si hat·
des zergat·
an froͤiden gar min lip·

Miner swere·
schiere ich ane were·
solde ich die seldebere·
schowen ane leit·
dú vil here·
hat schoͤne zuht vnd ere·
der wnsch vnd dannoch mere·
ist gar an si geleit·
rose wengel mv́ndel rot si hat·
val har lang·
kele blank·
siten kranc·
min gedanc·
an ir vil hohe stat·

Jch wil singen·
mere vf gv̊t gedingen·
sol mir wol gelingen·
das mv̊s an ir geschehen·
si kan machen·
trurig herze lachen·
grosse sorge swachen·
des mv̊s man ir iehen·
wurde mir ir werder trost geseit·
seht fúr war·
offen bar·
minú iar·
wolde ich gar·
mit froͤiden sin gemeit·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse